Зьміцер Вайцюшкевіч

**Зьміцер Вайцюшке́віч** (нарадзіўся 20 ліпеня 1971 у мястэчку Бярозаўка Лідзкага раёну) — беларускі сьпявак і музыка. Вядомы таксама пад псэўданімам *Todar*.

## Біяграфія
З 1978 па 1986 гад вучыўся ў спэцыялізаванай школе з паглыбленым вывучэньнем ангельскай мовы, па яе канчатку, у 1986 годзе паступае ў музычную школу ў горадзе Ліда, якую канчае ў 1990 годзе з адзнакаю.

Такім чынам, пасьля канчатка музычнай школы па клясу клярнэту, Вайцюшкевіч пачынае сур’ёзна задумвацца пра працяг музычнай адукацыі й у тым жа годзе паступае ў Інстытуце Культуры, дзе да 1995 году працягвае вывучаць клярнэт. З 1993 па 1995 гады вучыцца вакалу ў менскай вучэльні імя Глінкі.

Жанаты з Галінай Казіміроўскай, дырыгенткай Concordia Chor. Маюць сына Язэпа і дачку Стэфанію.

## Творчасьць
1992 — Зьміцер становіцца ўдзельнікам знакамітага беларускага гурту «Палац». Гэты калектыў выконвае рок-музыку, якая замешана на традыцыйным беларускім фольку. Зьміцер Вайцюшкевіч і Алег Хаменка цалкам падзялялі музычныя погляды адзін аднаго.

З «Палацам» Вайцюшкевіч запісвае такія вельмі пасьпяховыя альбомы, як «Палац» (1995) і «Дарожка» (1997), аднак у 1998 годзе ён усё-ткі прымае рашэньне сысьці з гурту.

Наступным яго прыстанкам становіцца гурт «KRIWI», зь якім дасьледаваньні ў вобласьці нацыянальнага фольку працягваюцца да 2001 году.

1997 — супольны музычны праект «Narodny albom», у запісы якога прынялі ўдзел лепшыя беларускія выканаўцы й музыканты. Зборам і апрацоўкай тэкстаў займаўся рок-паэт Міхал Анемпадыстаў. Для праекту Вайцюшкевіч выканаў «Аргентынскае танга» й падыграў на флейце й клярнэце.

2000 — супольны музычны праект «Я нарадзіўся тут». Аўтарам ідэі выступіў Алесь Суша. Ён прапанаваў музыкам перарабіць ці распрацаваць беларускія вайсковыя песьні, гімны й маршы часоў БНР, «партызанкі», савецкіх часоў і эмігранцкага асяродку. Ідэя трансфармавалася ад ваярства да своеасаблівага габэлену жыцьця беларусаў ад 1918 году й да нашых часоў. Былі апрацаваныя творы на вершы Я. Купалы, Н. Аляксеевай, Л. Геніюш ды іншых. Вайцюшкевіч сьпяваў, а таксама граў на клявішах, джамбі, мандаліне, клярнэце й сапілцы. Адзін з трэкаў стаў сапраўды культавым — «Я нарадзіўся тут». Яе музыкі выконвалі на дзьвюх мовах разам з гуртом «Louise attaque» падчас іх менскага канцэрту.

2001 — Вайцюшкевіч засноўвае гурт «WZ-Orkiestra» (*Усход-Захад Аркестар*), зь якой запісаў вялікую колькасьць гітоў. З гэтага моманту Зьміцер Вайцюшкевіч, песьні якога ўжо цікавяць багата слухачоў, пачынае адзін за адным запісваць пасьпяховыя альбомы. Першы альбом «WZ-Orkiestra» зваўся «Цацачная крама» (Крама цацак).

У гэтым жа годзе Зьміцер атрымлівае шэраг узнагарод, такіх у прыватнасьці, як прэмія «Рок-каранацыя-2001» у катэгорыі традыцыі ды сучаснасьць. Таксама выступае кампазытарам фільму «Сьвежына з салютам» 2001 году.

Гурт выконвае музыку ў стылі world music, рэтра, гарадзкі шансон, рок, аўтарская песьня. Супрацоўнічае зь вядомымі беларускімі й замежнымі паэтамі. Ляўрэат фэстывалю EBU (European broadcasting Union, Фэрдэ, 2003) у Нарвэгіі. Гурт пасьпяхова выступаў ў Польшчы, Украіне, Нямеччыне, Швэцыі, Францыі, Італіі, Расеі, Славеніі, Казахстане, Эстоніі, Літве, Латвіі. На Беларусі WZ-Orkiestra маюць ля пяцідзесяці канцэртаў штогод.

2002 — беларускі трыб’ют гурту Depeche Mode — «Personal Depeche». Для праекту Тодар зрабіў кавэр на песьню DM «I want you now».

WZ-Orkiestra шмат супрацоўнічае з польскімі музыкамі — «Todar & Cheremshina», «Todar & Kvartet YORGI», «WZ-Orkiestra & Verhovyna».

Такія альбомы, як «Паравіны году» (2003), «Паравоз каханьня» (2004), «Месяц і сонца» (2005) некалькі адышлі ад фатальнага гучаньня. Тут можна знайсьці й шансон, і традыцыйны беларускі фольк.

У лютым 2008 году Тодар даў некалькі канцэртаў разам зь мясцовым гуртом Dreydel у Японіі.

У 2009 годзе з удзелам Ганны Хітрык, Яна Маўзэра, Сьвятланы Бенькі, Яўгеніі Лятун, Алеся Зайцава, Насты Някрасавай, Сержука Трухановіча, Галіны Казіміроўскай ды іншых запісаў і выдаў супольны музычны праект «Мой сябра анёлак» .

У 2010 годзе выйшла кніга «Беларускае слова ад сьпеву», выдавецтве «Кнігазбор». Пра беларускую музыку й Вайцюшкевіча ў прыватнасьці агулам разважаюць палітык Аляксандар Мілінкевіч, народны паэт Рыгор Барадулін, паэт Генадзь Бураўкін, мастак Алесь Пушкін, бард Алесь Камоцкі, рок-сьпявак Лявон Вольскі ды іншыя.

21 ліпеня 2022 году Зьміцер Вайцюшкевіч выпусьціў музычны альбом «Вецер», які запісаў з аркестрам «Усход-Захад». Альбом быў даступны для праслухоўваньня на музычным партале «Эпл» і складаўся з 8 песьняў, у тым ліку такіх, як «25 сакавіка», «Свабода», «Ты і я», «Мадагаскар», «Ты дзе», «Лепш разам» і «Калі мяне ня стане».

На сёньняшні дзень Зьміцер Вайцюшкевіч мае вялікую колькасьць розных музычных узнагарод, рэгулярна ўдзельнічае ў розных фолькавых праектах, разам зь іншымі сваімі калегамі.

## Фота

Файл:Źmicier Vajciuškievič - Basovišča-2008.jpg|Зьміцер Вайцюшкевіч на Басовішчы-2008.
Файл:Zmicier Vajciuszkievicz 02.jpg|Зьміцер Вайцюшкевіч на сольным канцэрце ў віцебскай філярмоніі, 2010
Файл:ZW319.jpg|Зьміцер Вайцюшкевіч, 20 траўня 2010, Палац культуры вэтэранаў
File:Zmicer 23.09.2010.jpg|Зьміцер Вайцюшкевіч ў клюбе «Графіці», 23 верасьня 2010
File:ZW 23.09.2010.jpg|Зьміцер Вайцюшкевіч ў клюбе «Графіці», 23 верасьня 2010


## Дыскаграфія
### Альбомы
* *[[Цацачная крама]]* (2001) — песьні пра краму, дзе прадаюцца цацкі-жывёлы, на вершы Леаніда Дранько-Майсюка
* *[[Балады]]* (2002) — песьні на народныя тэксты і з часткова народнай музыкай
* *[[Паравіны году]]* (2003) — песьні на вершы Алеся Камоцкага
* *[[Паравоз каханьня]]* (2004) — песьні на вершы Рыгора Барадуліна
* *[[MW]]* (2005) — песьні па-расейску на вершы Ўладзімера Маякоўскага
* *[[Месяц і сонца]]* (2005) — песьні на японскія вершы, перакладзеныя на беларускую мову
* *[[Танга з ружай]]* (2006) — песьні на вершы Ўладзімера Някляева
* *[[Песьні з доўгай шуфляды. Нявыдадзенае]]* (2006) — малавядомыя песьні, якія ня трапілі на ранейшыя дыскі
* *[[Калыханкі]]* (2007) — сумесны музычны праект разам зь Дзіцячым фондам ААН UNICEF
* *[[Liryka]]* (2007) — песьні на вершы Генадзя Бураўкіна
* *[[Тое, што трэба]]* (2008)
* *[[Мой сябра анёлак]]* (2009)
* *[[Беларуская песня]]* (2010) — live запіс канцэрту, прысьвечанага 80-годзьдзю з дня нараджэньня Уладзімера Караткевіча
* *Чара *(2011)
* *[[Што на сэрцы]]* (2011)
* *[[Ваячак]]* (2012)
* *Варанок *(2013)
* *[[Наша песня]]* (2015)
* Камета (2015)
* У Нашых Снах (2017)
* Люблю (на вершы У.Маякоўскага) (2018)
* Зорка Дзіва (2019)
* На Каляды (2020)
* «Вецер» (2022)

### Супольныя праекты й складанкі
* *[[Народны Альбом]]* (1997)
* *[[Я нарадзіўся тут]]* (2000)
* *[[Сьвяты вечар]]* (2000)
* *[[Personal Depeche]]* (2002) — «I Want You Now»
* *[[Бывайце здаровы. Bella Ciao]]* (2004)
* *[[Скрыпка дрыгвы]]* (нявыдадзены)
* *[[Прэм'ер Тузін 2005]]* (2005) — «Вясновы дзень», «Я ішоў да цябе»
* *[[Прэм'ер Тузін 2006]]* (2006) — «Дарога», «Сьвята ў вёсцы»
* *[[Мой сябра анёлак]]* (2009)
* *[[Budzma The Best Rock / Budzma The Best Rock/New]]* (2009) — «Jak Viecier»

## Літаратура
* 
## Крыніцы

## Вонкавыя спасылкі
* 
* : Жывы дзёньнік Зьмітра Вайцюшкевіча
* Афіцыйны сайт Зьмітра Вайцюшкевіча
* Старонка на Facebook
* Старонка Зьмітра Вайцюшкевіча на West Records
* КУЛЬТурныя людзі: Зьміцер Вайцюшкевіч
* Інтэрвію з Вайцюшкевічам на сайце Ultra-Music

Катэгорыя:Нарадзіліся ў Лідзкім раёне
Катэгорыя:Беларускія музыкі
Катэгорыя:Беларускія сьпевакі і сьпявачкі
Катэгорыя:WZ-Orkiestra
Катэгорыя:Выпускнікі Беларускага дзяржаўнага ўнівэрсытэту культуры і мастацтваў